Kedves Hallgatók!

Az alábbi levélben részletesen bemutatjuk a szakmai gyakorlaton való részvétel szabályait a Közösségszervezés BA szakhoz kapcsolódóan:

A közösségszervezés szaknak a képzési és kimeneti követelményei alapján a hallgatók az intézménylátogatást követően (Szakmai gyakorlat I.) két gyakorlaton vesznek részt:

* 3. vagy a 4. félévben egy 80 órás kulturális gyakorlaton (Szakmai gyakorlat II. kód alatt),
* a szakirányú szakképzettséghez (kulturális közösségszervező, humánfejlesztő) kapcsolódóan egy 160 órás, akár a nyári szünidőre kiterjeszthető kötelező gyakorlaton (Szakmai gyakorlat III. kód alatt).

A hallgató egy-egy gyakorlatát több intézményben is teljesítheti, azonban egy helyszínen minimum 40 órát kell eltöltenie (ezért a 80 órás gyakorlatát max. 2, a 160 órás gyakorlatát max. 4 intézményben teljesítheti bontásban, de egy intézményben is teljesíthető).

Gyakorlatot koordináló oktatók:

 Kulturális gyakorlatok: Dr. Herczegh Judit

 Humánfejlesztő gyakorlatok: Dr. Takács-Miklósi Márta

A 80 órás kulturális gyakorlatot csak **közművelődési intézményben** lehet eltölteni, a szakirányos gyakorlatot már széleskörű intézményi és szervezeti háttérnél a szakirányhoz kötődően.

Fontos feltétel a **szakmai gyakorlatvezető**vel szemben, hogy kizárólag szakirányú felsőfokú végzettséggel, szakmai gyakorlattal rendelkező személy lehet, akinél kívánatos legalább 5 éves szakmai gyakorlat.

A szakmai gyakorlat dokumentumai a következők:

• Munkanapló/Beszámoló szakmai gyakorlatról

• Értékelőlap szakmai gyakorlatról

• Önértékelés szakmai gyakorlatról

• Gyakorlati hely és a gyakorlatvezető értékelése

Az első dokumentumot („Munkanapló/Beszámoló szakmai gyakorlatról) előre megadott szempontok szerint kell a hallgatónak elkészítenie, minimum 5 oldal terjedelemben (mellékletek nélkül).

Az „Értékelőlap szakmai gyakorlatról” dokumentumot a szakmai gyakorlatot vezető szakemberrel kell kitöltetni, és scannelve feltölteni a többi dokumentummal együtt.

Az „Önértékelést szakmai gyakorlatról” és a „Gyakorlati hely és gyakorlatvezető értékelése” dokumentumokat a hallgatónak kell kitöltenie.

Ezek a dokumentumok részei a portfóliónak, tehát már a Záróvizsgához is kapcsolódnak.

Hasznos gyakorlati élményeket kívánunk!

DE BTK Művelődéstudományi és Humán Tanulmányok Tanszék